Staða sparisjóðanna mjög óljós í umróti fjármálakreppunnar Í ljósi þess hvernig farið hefur fyrir þremur stærstu einkabönkunum undanfarna daga eru margir sem velta fyrir sér stöðu og framtíð sparisjóðanna . Viðræður standi nú yfir milli stjórnvalda og og forsvarsmanna sparisjóða um leiðir til að styrkja stöðu þeirra . Samkvæmt neyðarlögunum sem samþykkt voru á Alþingi sl. mánudag má ríkissjóður leggja sparisjóði til fjárhæð sem nemur allt að 20% af bókfærðu verði eigin fjár hans . Af ummælum ráðherra undanfarna daga má greina áhuga þeirra fyrir að sparisjóðirnir verði styrktir í umróti bankakreppunnar . Gera má ráð fyrir að í ljósi eðlis og umgjarðar sparisjóða gæti skilvirkasta og jafnframt hagkvæmasta leið ríkisvaldsins falist í að koma almennri bankaþjónustu í eðlilegt horf í gegnum sparisjóðina . Björgvin G Sigurðsson , viðskiptaráðherra sagði á blaðamannafundi í gær að forsvarsmenn sparisjóðanna kynni nú hugmyndir sínar fyrir stjórnvöldum sem miði að því að hagræða í rekstri sparisjóðanna , með sameiningu sjóða eða með öðrum hætti . “ Hins vegar er það ljóst að staða sumra sparisjóða er er erfið og alvarleg og ekkert útséð með það ennþá hvernig fer fyrir þeim , ” sagði ráðherra í gær . Borgfirðingar velta margir fyrir sér stöðu Sparisjóðs Mýrasýslu . Fjármálaeftirlitið var ekki búið að staðfesta kaup Kaupþings á 70% hlut bankans í SPM og í dag er því óvíst hvort Kaupþing getur staðið við skuldbindingar sínar gagnvart stofnfjárkaupum í sjóðnum . Annar möguleiki í stöðunni er vissulega sá að ríkisvaldið yfirtaki rekstur sjóðsins . Meðan þetta skýrist ekki á Borgarbyggð strangt til tekið enn stofnfé SPM , hversu mikið sem virði þess er því eiginfjárstaða SPM er veik , líkt og flestra annarra sparisjóða . Markaðs - og atvinnunefnd Borgarbyggðar fundaði í gær og sendi frá sér eftirfarandi bókun : “ Með vísan til ummæla iðnaðarráðherra í fjölmiðlum í morgun [ í gær ] leggur nefndin til að sveitarstjórn hefji án tafar viðræður við ríkisvaldið um að hluti þess í Sparisjóði Mýrasýslu komist aftur í eigu heimamanna . ”